**Efni; Frumvarp til laga um breytingu á lögum nr. 66/1998 um dýralækna og heilbrigðisþjónustu við dýr**

**Tilv. 2018080010**

Frumvarp þetta var birt til umsagna 24. ágúst sl. og veittur frestur til að senda inn umsögn til og með 2. september 2018. Dýralæknafélag Íslands hefur farið yfir efni frumvarpsins og gerir eftirfarandi athugasemdir:

Dýralæknafélag Íslands bendir á mikilvægi þess að dýralæknar í opinberum störfum hérlendis hafi vald á íslenskri tungu til þess að geta tryggt heilnæmi afurða, sjúkdómavöktun og gætt að velferð dýra sem og tryggja örugg samskipti í opinberri stjórnsýslu.

Í því skyni er mikilvægt að starfsfólk fái tækifæri til þess að læra íslensku, með stuðningi frá vinnuveitanda sínum og komið verði á skipulagi þar sem erlendum dýralæknum er gert að sækja námskeið í íslensku sem hluta af starfssamningi sínum. Hingað til hefur stuðningur við erlenda dýralækna sem hafa komið til starfa hjá hinu opinbera verið af skornum skammti. Fæstum hefur verið boðið að þiggja íslenskunámskeið og þar af leiðandi hafa margir hverjir ekki þekkingu á íslenskum lögum eða reglugerðum sem þeim er þó treyst fyrir til að vinna eftir.

Verði þetta frumvarp til laga um breytingu á lögum nr. 66/1998 um dýralækna og heilbrigðisþjónustu við dýr samþykkt á Alþingi er vegið verulega að matvælaöryggi, heilsufari og velferð búfjár og það verður enn erfiðara að fá íslenska dýralækna til að starfa hjá því opinbera. Lausnin á mönnunarvanda Matvælastofnunar er ekki fólgin í lagabreytingu sem þessari þar sem hún mun stuðla enn frekar að flótta reyndra, íslenskumælandi dýralækna. Menn skulu gera sér grein fyrir því að örfáar setningar geta gert mikinn skaða og það mun þetta frumvarp gera ef það verður samþykkt.

Stjórn Dýralæknafélags Íslands